મહત્વની વાત એ છે કે, તેણે આ માસ્ટરસ્ટ્રોક ત્યારે માર્યો જ્યારે તે બધું જ છોડી દેવાનું નક્કી કરીને બેઠો હતો. 2009માં તેને ખભામાં ઈજા થઈ હતી. તે ઈજા એટલી પીડાદાયક હતી કે તેને દરેક તબક્કે તૈયાર કરવામાં મુશ્કેલી થતી હતી. 2014માં તે પીડામાંથી બહાર આવ્યો અને વહેલી નિવૃત્તિ લઈ લેવાનું વિચારવા લાગ્યો. તેમ છતાં શરથને એમ હતું કે આવી રીતે અધવચ્ચેથી બધું છોડી શકાય નહીં. તે યાદ કરતા જણાવે છે, “હું નવમા ધોરણમાં હતો ત્યારે મારે નક્કી કરવાનું હતું કે મારે શું કરવું અને મેં નક્કી કરી લીધું કે મારે સ્વિમિંગમાં કેરીયર બનાવવાની છે. હું જેમ જેમ સ્વિમિંગ કરતો ગયો તેમ તેમ મારો તેના પ્રત્યેનો પ્રેમ વધતો ગયો. મને ખ્યાલ આવી ગયો કે આ મારા માટે જ છે. તમારા શરીરમાં કઈ ખોડ છે તે મહત્વનું નથી પણ તમારે એક વખત બધી જ વસ્તુઓ અજમાવવી જોઈએ.”